钦定古今图书集成/明伦汇编/氏族典/第096卷 > 《苏氏族谱引》前人
## 钦定古今图书集成/明伦汇编/氏族典/第096卷 > 《苏氏族谱引》前人

《苏氏族谱》，谱，苏氏之族也。苏氏出于高阳，而蔓延于
天下。唐神尧初，长史味道刺眉州，卒于官，一子留于
眉。眉之有苏氏，自是始。而谱不及者，亲尽也。亲尽则
曷为不及？谱为亲作也。凡子得书而孙不得书者，何
也？以著代也。自吾之父以至吾之高祖，仕不仕，娶某
氏，享年几某日卒皆书，而他不书者，何也？详吾之所
“自出也。自吾之父以至吾之高祖，皆曰讳某，而他则
遂名之，何也？尊吾之所自出也。《谱》为苏氏作，而独吾
之所自出得详与尊，何也？谱吾作也。”呜呼！观吾之《谱》
者，孝悌之心可以油然而生矣。情见于亲，亲见于服，
服始于衰，而至于缌麻，而至于无服。无服则亲尽，亲
尽则情尽，情尽则喜不庆，忧不吊，喜不庆，忧不吊，则
涂人也。吾之所与相视如涂人者，其初兄弟也；兄弟，
其初一人之身也。悲夫！一人之身分而至于涂人，吾
《谱》之所以作也。其意曰：分至于涂人者，势也。势吾无
如之何也已。幸其未至于涂人也，使之无至于忽忘
焉可也。呜呼！观吾之谱者，孝悌之心可以油然而生
矣。系之以《诗》曰：“吾父之子，今为吾兄。吾疾在身，兄呻
不宁。数世之后，不知何人。”彼死而生，不为戚欣；兄弟
之亲，如足于手，其能几何？彼不相能，彼独何心

《古乐府》，“姓者苏，字伯玉。”

唐·杜甫诗：“故旧谁怜我，平生郑与苏。”〈又〉论文到崔苏。
〈又〉附《书与裴，因示苏》

白居易诗：“梦儿亭古传名谢，教妓楼新道姓苏。”
宋苏轼诗：“雪里餐毡例姓苏。”〈又〉时时𫛞舌问三苏。〈又〉
从来“苏李得名双。”

《周书苏亮传》：“亮少与从弟绰俱知名。绰文章少不逮
亮，至于经画进趣，亮又减之。故世称二苏焉。”

《唐书苏味道传》：“味道，赵州栾城人。九岁能属辞，与里
人李峤俱以文翰显，时号苏李。”

《宋之问传》：魏建安后，汔江左，诗律屡变。至沈约、庾信，
以音韵相婉附，属对精密。及之问、沈佺期，又加靡丽，
回忌声病，约句准篇，如锦绣成文。学者宗之，号为沈、
宋。语曰：“苏、李居前，沈宋比肩。”谓苏武、李陵也。

《苏瓌传》：瓌子颋，自景龙后与张说以文章显，称望略
等，时号“燕许大手笔。”

《一统志》：苏洵生轼、辙俱以文章名，谣曰：“眉山生三苏，
草木尽皆枯。”

《阙里人物志》：“黄庭坚论元祐人才有曰：‘二苏联璧，三
孔分鼎’。”〈按二苏谓轼辙三孔谓文仲武仲平仲也〉

《五经异义》：“颛顼有子曰黎，为祝融火正也，祀以为灶
神。姓苏名吉利，妇姓王名搏颊。